Ditsem Nuus - Displaying items by tag: geloofsoortuigings
As ons ooit die Here nodig gehad het, is dit nou! As ons ooit 'n aanraking van bo nodig gehad het, is dit nou. As ons ooit 'n openbaring van God se nimmereindigende liefde, Sy steeds groterwordende genade en ewigdurende ontferming nodig gehad het, is dit nou.
O, hoe kan dit wees dat 'n wêreld wat so versigtig aanmekaar gesit is, nou so uitmekaar val? Hoe kan dit wees dat die kinders wat teen fyn goud geskat was, nou gereken word soos erdekruike, die werk van pottebakkershande?
Hoe kan dit wees dat die tong van babas aan hul verhemelte vaskleef van dors terwyl kindertjies brood vra en niemand dit vir hulle breek nie? Hoe kan dit wees dat hulle wat lekkernye geëet het nou versmag op die strate en die wat purper gedra het nou die ashope omarm. (Klaagliedere 4: 1-4).
Hoe kan dit wees dat siele waarvoor Jesus Christus met Sy bloed betaal het, nou verlore gaan in 'n wêreld van sonde en bedrog? Hoe kan dit wees dat ons naby bure, ons naby vriende en familie in ons midde sit terwyl hul na die hel gly, sonder dat ons ons ontferming, vriendelikheid en Goddelike liefde aan hulle bewys?
Kan dit wees dat ons ook ver van God verwyder is? Kan dit wees dat ons die teenwoordigheid van die Here verlaat het? Kan dit wees dat ons soos skape dwaal en elkeen sy eie pad gevat het? (Jesaja 53: 6).
Kan dit wees dat ons, ons eerste liefde verlaat het? (Openbaring 2: 4). Kan dit wees dat ons losgebreek het van die wynstok en dink dat ons dit op ons eie kan maak? (Johannes 15: 5).
Kan ons soek na antwoorde vir ons situasie, eerder as om die Here God te soek wat self die Antwoord is? Kan dit wees dat ons brood soek in plaas daarvan om Jesus te soek, wie die Brood van die lewe is? (Joh. 6:48). Kan dit wees dat ons na water vir ons dors verlang, in plaas daarvan om na Jesus Christus te verlang, uit wie die lewende water vloei? (Johannes 7: 37-38).
Ons het nodig om weer tot inkeer te kom. Kom ons keer terug na die Een wat ons eerste liefgehad het, na die Een wat Sy Seun gegee het, sodat ons gered kan word.
Kom ons draai ons harte na Jesus Christus, Ons Meester, Verlosser en Koning. Kom ons laat God se Heilige Gees in ons 'n liefde vir God en 'n liefde vir ander opwek. Kom ons kyk nie na ander met minagting en oordeel nie, maar laat ons na hulle kyk deur die oë van Christus.
As ek ooit die Here nodig gehad het, is dit nou. As ons ooit die Here nodig het, is dit nou. As hulle ooit die Here nodig het, is dit nou.
Maar hou ook in gedagte: As Jesus Homself ooit wou openbaar, is dit nou.
Johan Terblanché, Christ Alone Ministries